text: Tønder vil have endnu flere bryllupper
  21 april 2015 kl. 10.11
  En ide-konference skal sætte skub i udvikling af Tønder Kommune som attraktiv bryllupsdestination. 1700 udenlandske vielser om året skal gerne blive til endnu flere og dermed øge turistindtægterne.
  Konferencen finder sted den 27. maj på Klægager i Ballum.
  Tønder Kommunes borgerservice tager sig af cirka 1.700 udenlandske vielser om året, og det gør kommunen til en af de største aktører på borgerlige udenlandske vielser i Danmark.
  Omkring 2/3 af de udenlandske par vælger at overnatte i Tønder Kommune, og disse par efterspørger ofte ydelser som f.eks. frisør, vielsesringe, overnatning mv., når de første gang tager kontakt til borgerservice.
  - Tønder Kommunes potentiale hvad angår de udenlandske vielser er slet ikke nået endnu, siger Tønders borgmester Laurids Rudebeck, (V).
  - Nu skruer vi op for charmen og går efter både at udvide antallet af udenlandske vielser og skabe meromsætning til områdets turist- og detailaktører. For at kunne gøre det har vi brug for alle gode ideer og input fra dem, der i hverdagen møder brudeparrene, hvad enten det er frisøren, blomsterhandleren, hotel- eller caféejeren, fotografen og alle andre, siger eller andre, siger Laurids Rudebeck.
  